### NN 153/2024 (27.12.2024.), Odluka o davanju suglasnosti na prijenos koncesije pomorskog dobra u svrhu gospodarskog korištenja luke posebne namjene - Brodogradilišta 3. maj

VLADA REPUBLIKE HRVATSKE

2539

Na temelju članka 66. stavka 1. Zakona o koncesijama (»Narodne novine«, br. 69/17. i 107/20.), a u vezi s člankom 52. stavkom 3. Zakona o pomorskom dobru i morskim lukama (»Narodne novine«, broj 83/23.) i člankom 5. stavkom 1. Uredbe o postupku davanja koncesije na pomorskom dobru (»Narodne novine«, br. 23/04., 101/04., 39/06., 63/08., 125/10., 102/11., 83/12. i 10/17.), Vlada Republike Hrvatske je na sjednici održanoj 27. prosinca 2024. donijela

ODLUKU

O DAVANJU SUGLASNOSTI NA PRIJENOS KONCESIJE POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE – BRODOGRADILIŠTA 3. MAJ

I.

Vlada Republike Hrvatske daje suglasnost na prijenos koncesije pomorskog dobra u svrhu gospodarskog korištenja luke posebne namjene – Brodogradilišta 3. maj, koja je dodijeljena Odlukom o koncesiji pomorskog dobra u svrhu gospodarskog korištenja luke posebne namjene – Brodogradilišta 3. maj (»Narodne novine«, br. 95/99., 19/11. i 61/14., u daljnjem tekstu: Odluka o koncesiji), s društva 3. MAJ Brodogradilište d.d., OIB: 86167814130 (u daljnjem tekstu: Dosadašnji koncesionar) na novog koncesionara, društvo 3. MAJ Rijeka 1905 d.o.o., OIB: 25387929862 (u daljnjem tekstu: Novi koncesionar).

Novi koncesionar stječe pravo gospodarskog korištenja pomorskog dobra iz točke I. Odluke o koncesiji te stječe sva prava i preuzima sve obveze Dosadašnjeg koncesionara kako je određeno Odlukom o koncesiji i Ugovorom o koncesiji pomorskog dobra u svrhu gospodarskog korištenja luke posebne namjene – brodogradilišta 3. maj (u daljnjem tekstu: Ugovor o koncesiji), od 4. listopada 1999., Dodatkom br. 1. Ugovoru o koncesiji, od 11. veljače 2011. i Dodatkom br. 2. Ugovoru o koncesiji, od 7. kolovoza 2014., s danom potpisa ugovora o prijenosu koncesije iz točke IV. ove Odluke.

II.

Zadužuje se Novi koncesionar da, po sklapanju ugovora o prijenosu koncesije iz točke IV. ove Odluke, sklopi s Dosadašnjim koncesionarom ugovor o obavljanju sporednih djelatnosti radi dovršetka gradnje i isporuke broda novogradnje 527.

Zadužuje se Novi koncesionar prije sklapanja ugovora o prijenosu koncesije iz točke IV. ove Odluke dostaviti Ministarstvu mora, prometa i infrastrukture ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 408.372,68 eura, kao instrumente osiguranja naplate naknade za koncesiju te za naknadu štete koja može nastati zbog neispunjenja obveza iz Ugovora o koncesiji.

Ovlašćuje se Novi koncesionar da, po sklapanju ugovora o prijenosu koncesije iz točke IV. ove Odluke, preuzme Ugovor o potkoncesiji pomorskog dobra u svrhu gospodarskog korištenja dijela luke posebne namjene – Brodogradilišta 3. maj, sklopljen 2. srpnja 2020., temeljem Odluke o davanju suglasnosti na davanje u potkoncesiju dijela pomorskog dobra u luci posebne namjene – Brodogradilištu 3. maj (»Narodne novine«, broj 66/20.), između Dosadašnjeg koncesionara i društva MKM Yachts d.o.o., a dokaz o istome dužan je dostaviti Ministarstvu mora, prometa i infrastrukture na znanje.

III.

Zadužuje se Dosadašnji koncesionar prije sklapanja ugovora o prijenosu koncesije iz točke IV. ove Odluke namiriti ukupan iznos dospjele, a nepodmirene naknade za koncesiju zajedno sa zakonskom zateznom kamatom sa stanjem na dan sklapanja ugovora o prijenosu koncesije.

IV.

Na temelju ove Odluke ovlašćuje se potpredsjednik Vlade Repub­like Hrvatske i ministar mora, prometa i infrastrukture da, u roku od 60 dana od dana izvršnosti ove Odluke, potpiše ugovor o prijenosu koncesije s Dosadašnjim koncesionarom i Novim koncesionarom.

Ako se u roku iz stavka 1. ove točke ne sklopi ugovor o prijenosu koncesije, ova Odluka će se ukinuti.

V.

Ova Odluka objavit će se u »Narodnim novinama«.

Obrazloženje

Društvo 3. MAJ Brodogradilište d.d., odnosno Dosadašnji koncesionar ovlaštenik je koncesije na pomorskom dobru u svrhu gospodarskog korištenja luke posebne namjene – Brodogradilišta 3. maj, na temelju Odluke o koncesiji, koju je donijela Vlada Republike Hrvatske i temeljem Ugovora o koncesiji, od 4. listopada 1999., Dodatka br. 1. Ugovoru o koncesiji, od 11. veljače 2011. i Dodatka br. 2. Ugovoru o koncesiji, od 7. kolovoza 2014., sklopljenih na osnovi Odluke o koncesiji.

Uprava Dosadašnjeg koncesionara je u siječnju 2023. izradila Plan restrukturiranja društva 3. MAJ Brodogradilište d.d. kroz dokapitalizaciju društva 3. MAJ Rijeka 1905 d.o.o. za brodogradnju (u daljnjem tekstu: Plan restrukturiranja) budući da, unatoč gubicima u 2021. i 2022. godini, postoje pretpostavke za normalizaciju poslovanja i pozitivno poslovanje.

Naime, svjetska brodogradilišta, pa tako i brodogradilište Dosadašnjeg koncesionara imaju vrlo složen poslovno-proizvodni sustav, a njihova organizacijska struktura je kompleksna. Trenutnom organizacijskom strukturom koja je dizajnirana po modelu klasičnog poslovanja, društvo se susreće s nizom problema te ne može uspješno odgovoriti novim izazovima tržišta i poslovati s pozitivnim financijskim učincima. Stoga je nužna provedba programa financijskog i operativnog restrukturiranja društva kako bi se ostvarile pretpostavke za normalizaciju poslovanja i osiguralo povećanje, odnosno efikasnost proizvodnje i poslovanja.

Budući da je Planom restrukturiranja predviđen prijenos Ugovora o koncesiji na društvo 3. MAJ Rijeka 1905 d.o.o., odnosno na Novog koncesionara sukladno članku 66. Zakona o koncesijama, Dosadašnji koncesionar obratio se Ministarstvu mora, prometa i infrastrukture sa zahtjevom za davanjem suglasnosti za prijenos koncesije na Novog koncesionara.

Člankom 2. stavkom 1. Zakona o pomorskom dobru i morskim lukama propisano je da se na sva pitanja vezana uz prijenos koncesije, primjenjuju odredbe propisa kojima se uređuju koncesije.

Člankom 66. Zakona o koncesijama propisano je da se ugovor o koncesiji može, uz pisanu suglasnost davatelja koncesije, prenijeti na treću osobu u slučajevima koji su povezani sa stjecanjem vlasništva nad koncesionarom, nakon provedbe postupka restrukturiranja, kroz postupke spajanja postojećeg koncesionara s budućim koncesionarom ili drugih oblika stjecanja vlasništva koji proistječu iz provedenog postupka restrukturiranja.

Nadalje, propisano je da se prijenos ugovora o koncesiji može izvršiti pod uvjetom da treća osoba ispunjava uvjete sposobnosti određene za koncesionara u dokumentaciji za nadmetanje i obavijesti o namjeri davanja koncesije. U predmetnom slučaju takvi uvjeti nisu bili propisani s obzirom na to da je koncesija dana na temelju prijave u skladu s člankom 65. tada važećeg Zakona o morskim lukama (»Narodne novine«, broj 108/95.), a ne na temelju nalaza i mišljenja tijela ovlaštenog za ocjenu ponuda pristiglih po raspisu javnog prikupljanja ponuda.

Međutim, u cilju osiguranja ispunjenja uvjeta sposobnosti Novog koncesionara, kao i osiguranja prijenosa predmetne koncesije na način da se ne umanji kvaliteta i naruši kontinuitet provedbe Ugovora o koncesiji, Novi koncesionar dostavio je izjave potpisane pod materijalnom i kaznenom odgovornošću kao dokaze ispunjenja posebnih pretpostavki za dobivanje koncesije na pomorskom dobru koje gospodarski subjekt mora ispunjavati, propisanih člankom 56. Zakona o pomorskom dobru i morskim lukama i dokaz da ne postoje razlozi isključenja gospodarskog subjekta sukladno članku 24. Zakona o koncesijama.

Novi koncesionar udovoljava uvjetima potrebnim za davanje koncesije na pomorskom dobru, ispunjene su pretpostavke propisane Zakonom o koncesijama budući da je prijenos predmetne koncesije posljedica restrukturiranja Dosadašnjeg koncesionara, a koje restrukturiranje je detaljno uređeno Planom restrukturiranja.

Ovom Odlukom zadužuje se Novi koncesionar da po sklapanju ugovora o prijenosu koncesije, sklopi s Dosadašnjim koncesionarom ugovor o obavljanju sporednih djelatnosti radi dovršetka gradnje i isporuke broda novogradnje 527.

Odlukom Vlade Republike Hrvatske o davanju suglasnosti na davanje u potkoncesiju dijela pomorskog dobra u luci posebne namjene – Brodogradilištu 3. maj dana je suglasnost na davanje u potkoncesiju dijela pomorskog dobra, luke posebne namjene – Brodogradilišta 3. maj, društvu MKM Yachts d.o.o., Rijeka, pod istim uvjetima pod kojima je dana koncesija, a na rok od 10 godina. Budući da Novi koncesionar preuzima sva prava i obveze Dosadašnjeg koncesionara, ovom Odlukom ovlašćuje se Novi koncesionar da po sklapanju ugovora o prijenosu koncesije preuzme Ugovor o potkoncesiji pomorskog dobra u svrhu gospodarskog korištenja dijela luke posebne namjene – Brodogradilišta 3. maj, sklopljenog s društvom MKM Yachts d.o.o.

Kao uvjet za sklapanje ugovora o prijenosu koncesije zadužen je Dosadašnji koncesionar da dostavi dokaze o podmirenju ukupnog iznosa dospjele, a nepodmirene naknade za koncesiju zajedno sa zakonskom zateznom kamatom sa stanjem na dan sklapanja ugovora o prijenosu koncesije. Osim toga, prije sklapanja ugovora o davanju suglasnosti na prijenos koncesije, Novi koncesionar obvezan je predati zadužnice na iznos dvije godišnje koncesijske naknade za stalni dio, kao sredstva osiguranja naplate naknade za koncesiju.

Prijenosom koncesije na Novog koncesionara i osiguranjem pretpostavki za normalizaciju i pozitivno poslovanje osigurat će se nastavak brodogradnje na predmetnom području te osigurati pozitivni učinci na rast izvoza budući da se proizvodnja brodova obavlja pretežito za inozemne naručitelje, kao i stvoriti dodatni poticaj za ulaganja inozemnih i domaćih investitora u prerađivačke djelatnosti i brodogradnju, odnosno prateće industrije. Također, omogućit će se ponovno otvaranje programa osposobljavanja i školovanja zanimanja prerađivačke industrije te osigurati zadržavanje radnih mjesta uz novo zapošljavanje i potencijalni povratak visokoobrazovanih i visokokvalificiranih radnika iz inozemstva.

Slijedom svega navedenoga, u cilju zadržavanja brodogradnje kao strateške djelatnosti u jedinstvenom akvatoriju Riječkog industrijsko-pomorskog bazena kao tehničko-tehnološki zaokružene cjeline te osiguranja učinkovitijeg obavljanja djelatnosti za koju je koncesija dana donosi se ova Odluka.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/24-04/17

Urbroj: 50301-27/27-24-2

Zagreb, 27. prosinca 2024.

Predsjednik
 mr. sc. Andrej Plenković, v. r.